title: Sklep Sveta (EU) 2020/1815 z dne 23. novembra 2020 o sklenitvi Sporazuma med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti

text:
                  3.12.2020

                  SL

                  Uradni list Evropske unije

                  L 407/1

         SKLEP SVETA (EU) 2020/1815
         z dne 23. novembra 2020
         o sklenitvi Sporazuma med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti prvega pododstavka člena 207(4) v povezavi s točko (a)(v) drugega pododstavka člena 218(6) in člena 218(7) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2020/1111 (2) je bil Sporazum med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti (v nadaljnjem besedilu: Sporazum) podpisan 14. septembra 2020, s pridržkom njegove poznejše sklenitve.

                     (2)

                     Namen Sporazuma je doseči najvišjo možno raven zaščite geografskih označb in zagotoviti instrumente za preprečevanje goljufivega ravnanja in zlorabe geografskih označb.

                     (3)

                     Za spremembe prilog k Sporazumu je odgovoren skupni odbor, ustanovljen na podlagi člena 10 Sporazuma.

                     (4)

                     Primerno je, da Svet v skladu s členom 218(7) Pogodbe pooblasti Komisijo, da v imenu Unije v skupnem odboru odobri spremembe prilog I in III do VI k Sporazumu.

                     (5)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti se odobri v imenu Unije (3).

            Člen 2

               1.   Za namene sprememb sklicevanj na pravo, ki se uporablja v pogodbenicah, je Komisija pooblaščena, da v imenu Unije odobri spremembe Priloge I k Sporazumu.

               2.   Za namene člena 3 Sporazuma je Komisija pooblaščena, da v imenu Unije odobri spremembe prilog III in IV k Sporazumu ter ustrezne spremembe prilog V in VI k Sporazumu. Kadar zainteresirane strani po nasprotovanju v zvezi z geografsko označbo ne morejo doseči soglasja, Komisija sprejme stališče v skladu s postopkom iz člena 57(2) Uredbe (EU) št. 1151/2012 Evropskega parlamenta in Sveta (4).

            Člen 3
            Predsednik Sveta v imenu Unije poda uradno obvestilo iz člena 14(1) Sporazuma (5).

            Člen 4
            Ta sklep začne veljati na dan sprejetja.

            V Bruslju, 23. novembra 2020

                  Za Svet

                  Predsednik

               M. ROTH

            (1)  Odobritev z dne 11. novembra 2020 (še ni objavljena v Uradnem listu).

            (2)  Sklep Sveta (EU) 2020/1111 z dne 20. julija 2020 o podpisu, v imenu Unije, Sporazuma med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti (UL L 244, 29.7.2020, str. 8).

            (3)  Glej stran 3 tega Uradnega lista.

            (4)  Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (UL L 343, 14.12.2012, str. 1).

            (5)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Političnega in varnostnega odbora (SZVP) 2020/1826 z dne 1. decembra 2020 o imenovanju poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta) ter razveljavitvi Sklepa (SZVP) 2020/895 (ATALANTA/3/2020)

text:
                  3.12.2020

                  SL

                  Uradni list Evropske unije

                  L 406/60

         SKLEP POLITIČNEGA IN VARNOSTNEGA ODBORA (SZVP) 2020/1826
         z dne 1. decembra 2020
         o imenovanju poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta) ter razveljavitvi Sklepa (SZVP) 2020/895 (ATALANTA/3/2020)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti člena 38 Pogodbe,
         ob upoštevanju Skupnega ukrepa Sveta 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (1) ter zlasti člena 6(1) Skupnega ukrepa,
         ob upoštevanju naslednjega:

                     (1)

                     Svet je na podlagi člena 6(1) Skupnega ukrepa 2008/851/SZVP pooblastil Politični in varnostni odbor za sprejemanje ustreznih sklepov o imenovanju poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (v nadaljnjem besedilu: Atalanta).

                     (2)

                     Politični in varnostni odbor je 25. junija 2020 sprejel Sklep (SZVP) 2020/895 (2), s katerim je za poveljnika sil EU za Atalanto imenoval kontraadmirala Riccarda MARCHIÒJA.

                     (3)

                     Poveljnik operacije EU za Atalanto je priporočil, da se za novega poveljnika sil EU od 3. decembra 2020 imenuje kapitan Diogo ARROTEIA.

                     (4)

                     Vojaški odbor EU je 22. oktobra 2020 to priporočilo podprl.

                     (5)

                     Sklep (SZVP) 2020/895 bi bilo zato treba razveljaviti.

                     (6)

                     V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo –

               SPREJEL NASLEDNJI SKLEP:

            Člen 1
            Kapitan Diogo ARROTEIA se s 3. decembrom 2020 imenuje za poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta).

            Člen 2
            Sklep (SZVP) 2020/895 (ATALANTA/2/2020) se razveljavi.

            Člen 3
            Ta sklep začne veljati na dan sprejetja.
            Uporablja se od 3. decembra 2020.

            V Bruslju, 1. decembra 2020

                  Za Politični in varnostni odbor

                  Predsedujoča

               S. FROM-EMMESBERGER

            (1)  UL L 301, 12.11.2008, str. 33.

            (2)  Sklep Političnega in varnostnega odbora (SZVP) 2020/895 z dne 25. junija 2020 o imenovanju poveljnika sil EU v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta) ter razveljavitvi Sklepa (SZVP) 2020/401 (ATALANTA/2/2020) (UL L 206, 30.6.2020, str. 63).


title: Sklep Komisije (EU) 2020/1827 z dne 26. maja 2020 v zvezi z ukrepi SA.39990 – (2016/C) (ex 2016/NN) (ex 2014/FC) (ex 2014/CP) – ki jih je Belgija izvedla v korist podjetja Ducatt nv (notificirano pod dokumentarno številko C(2020) 3287) (Besedilo v nizozemskem in francoskem jeziku je edino verodostojno) (Besedilo velja za EGP)

text:
                  3.12.2020

                  SL

                  Uradni list Evropske unije

                  L 406/62

         SKLEP KOMISIJE (EU) 2020/1827
         z dne 26. maja 2020
         v zvezi z ukrepi SA.39990 – (2016/C) (ex 2016/NN) (ex 2014/FC) (ex 2014/CP) – ki jih je Belgija izvedla v korist podjetja Ducatt nv

               (notificirano pod dokumentarno številko C(2020) 3287)

         (Besedilo v nizozemskem in francoskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije in zlasti prvega pododstavka člena 108(2) Pogodbe,
         ob upoštevanju Sporazuma o Evropskem gospodarskem prostoru in zlasti člena 62(1)(a) Sporazuma,
         po pozivu vsem zainteresiranim stranem, naj predložijo svoje pripombe v skladu z navedenima določbama (1), in ob upoštevanju teh pripomb,
         ob upoštevanju naslednjega:
         1.   POSTOPEK

                     (1)

                     Komisija je 28. novembra 2014 prejela uradno pritožbo, ki sta jo vložila nemški proizvajalec stekla GMB Glasmanufaktur Brandenburg GmbH (v nadaljnjem besedilu: GMB) in njegova matična družba Interfloat Corporation (v nadaljnjem besedilu: Interfloat) s sedežem v Lihtenštajnu (v nadaljnjem besedilu skupaj: pritožnik). Pritožnik je trdil, da je njegov neposredni konkurent Ducatt nv (v nadaljnjem besedilu: Ducatt) od flamske regije (Belgija) prejel državno pomoč, ki je nezakonita in nezdružljiva z notranjim trgom.

                     (2)

                     Komisija je Belgijo z dopisom z dne 19. maja 2016 obvestila, da se je odločila začeti postopek iz prvega pododstavka člena 108(2) Pogodbe o delovanju Evropske unije (PDEU) v zvezi z domnevno pomočjo, dodeljeno podjetju Ducatt (v nadaljnjem besedilu: sklep o začetku postopka).

                     (3)

                     Sklep o začetku postopka je bil objavljen v Uradnem listu Evropske unije (2). Komisija je zainteresirane strani pozvala, naj predložijo svoje pripombe o ukrepih iz zadevnega sklepa.

                     (4)

                     Belgijski organi so svoje pripombe glede sklepa o začetku postopka predložili 20. junija 2016 (3) in 19. julija 2016.

                     (5)

                     Komisija je prejela pripombe pritožnika 17. junija 2016, 18. avgusta 2016, 13. septembra 2016 in 6. oktobra 2016. Posredovala jih je belgijskim organom, ki so svoje pripombe podali v dopisu z dne 23. januarja 2017.

                     (6)

                     Komisija je 30. januarja 2017 od belgijskih organov zahtevala dodatne informacije, ti pa so jih Komisiji poslali 27. marca 2017.

                     (7)

                     Belgijski organi so 14. junija 2017 Komisijo obvestili o stečaju podjetja Ducatt 20. maja 2017, nakar se je Komisija 23. junija 2017 sestala s predstavniki belgijskih organov.

                     (8)

                     Komisija se je 5. julija 2017 sestala s pritožnikom in njegovimi pravnimi zastopniki.

                     (9)

                     Belgijski organi so 10. julija 2017 Komisiji poslali dodatne informacije, ki jih je ta zahtevala na sestanku 23. junija 2017.

                     (10)

                     Komisija je 20. novembra 2017, 22. junija 2018 in 31. januarja 2020 od Belgije zahtevala dodatne informacije. Belgijski organi so odgovorili 15. decembra 2017, 27. avgusta 2018 ter 4. marca in 12. maja 2020.

                     (11)

                     Komisija je zahtevala tudi dodatne informacije od stečajnih upraviteljev podjetja Ducatt 18. julija 2017, 25. julija 2017, 7. in 9. marca 2018, 16. maja 2018 in 28. januarja 2019. Stečajni upravitelji podjetja Ducatt so odgovorili 22. julija 2017, 6. marca 2018, 9. marca 2018, 30. marca 2018, 30. maja 2018 in 29. januarja 2019.

                     (12)

                     Komisija je s pritožnikom izmenjala tudi naslednje dopise: od pritožnika je dopise prejela 3. aprila 2018, 2. aprila 2019 in 26. januarja 2020, nanje pa je odgovorila 24. aprila 2018, 6. maja 2019 in 10. februarja 2020. Komisija je s pritožnikom 26. julija 2018 in 27. marca 2019 opravila tudi telefonska pogovora.

                     (13)

                     Komisija je 26. marca 2020 prejela dopis pritožnika, s katerim jo je ta uradno pozval, naj ukrepa v skladu s členom 265(2) PDEU.

               2.   OZADJE

         2.1   Upravičenec

                     (14)

                     Ducatt je spin-off podjetje podjetja d’Emgo nv (v nadaljnjem besedilu: Emgo), ki je skupno podjetje, v katerem imata enaka deleža podjetji Philips in Osram, ustanovljeno pa je bilo leta 1966 za proizvodnjo steklenih bučk, namenjenih za izdelavo žarnic in steklenih cevi, iz katerih naj bi se izdelovale fluorescenčne sijalke. Podjetje Ducatt sta novembra 2010 ustanovila (takratni) direktor za inovacije podjetja Emgo (prek Vercundus bvba) in (takratni) direktor za finance in računovodstvo podjetja Emgo (prek ArsiCO bvba).

                     (15)

                     Zaradi sprememb zakonodaje Unije, s katerimi se je prepovedala prodaja žarnic po 1. septembru 2009, je bila dejavnost „steklenih bučk“ podjetja Emgo odsvojena in januarja 2011 vključena v podjetje Ducatt, da bi se ohranila delovna mesta in strokovno znanje v sektorju proizvodnje stekla. Uprava podjetja Ducatt je želela vstopiti na trg stekla za sončne panele in je od leta 2011 veliko vlagala v stroje, ki so potrebni za ta namen.

                     (16)

                     Poleg obeh ustanovnih podjetij Vercundus bvba in ArsiCO bvba imajo ali so imele v podjetju Ducatt različne deleže naslednje pravne osebe: Limburgse Reconversie Maatschappij („LRM“), Participatie Maatschappij Vlaanderen („PMV“), Capricorn Cleantech Fund („CCF“), Quest for Growth („QFG“), Belfius, VF Capital („VFC“), VMF in Aro. Poleg tega je v določenem obdobju določeno število deležev imela v lasti fizična oseba, in sicer […] (*).

               2.2   Pritožba

                     (17)

                     Pritožnik je proizvajalec stekla za sončne panele in neposredni konkurent upravičenca do domnevne pomoči, podjetja Ducatt. Pritožnik trdi, da je podjetje Ducatt prejelo približno 70 milijonov EUR nezakonite državne pomoči, ki je nezdružljiva z notranjim trgom, od državne banke Belfius ter podjetij LRM in PMV, ki sta investicijski družbi v lasti flamske regije.

                     (18)

                     Po mnenju pritožnika je bila domnevna pomoč v obliki posojil in povečanj kapitala, odobrenih po netržnih pogojih od ustanovitve podjetja Ducatt leta 2011, ki so bila uporabljena za ustanovitev podjetja in za začetek proizvodnje ter stalno kritje njegovih izgub.

               3.   OPIS UKREPOV IN VSEBINA SKLEPA O ZAČETKU POSTOPKA

                     (19)

                     Komisija je začela formalni postopek preiskave, da bi ugotovila, ali so naslednji ukrepi v korist podjetja Ducatt pomenili državno pomoč v smislu člena 107(1) PDEU in, če je bilo temu tako, ali so bili združljivi z notranjim trgom.

               3.1   Povečanja kapitala

                     (20)

                     Komisija je v sklepu o začetku postopka izrazila dvome o tem, ali so bila naslednja povečanja kapitala, ki sta jih vpisali podjetji LRM in PMV za znesek v višini […] EUR, dodeljena pod tržnimi pogoji:

                                 (a)

                                 […] EUR 28. februarja 2014 s povečanjem kapitala s strani LRM ([…] EUR) in PMV ([…] EUR);

                                 (b)

                                 […] EUR 4. julija 2014 s povečanjem kapitala s strani LRM ([…] EUR) in PMV ([…] EUR);

                                 (c)

                                 […] EUR posojil, ki so bila nato preoblikovana v lastniški kapital:

                                             (i)

                                             […] EUR posojil (obresti v višini […] % na leto), ki so bila odobrena 21. decembra 2012 s strani LRM ([…] EUR) in PMV ([…] EUR) ter preoblikovana v lastniški kapital z obrestmi 5. decembra 2013 („posojilo 4“);

                                             (ii)

                                             […] EUR posojil (obresti v višini […] % na leto), ki so bila odobrena 27. septembra 2013 s strani LRM ([…] EUR) in PMV ([…] EUR) ter preoblikovana v lastniški kapital 13. decembra 2013 („posojilo 5“);

                                             (iii)

                                             […] EUR posojil (obresti v višini […] % na leto), ki so bila odobrena 28. novembra 2013 s strani LRM ter preoblikovana v lastniški kapital 28. februarja 2014 („posojilo 6“);

                                             (iv)

                                             […] EUR posojil (obresti v višini […] % na leto), ki so bila odobrena 16. decembra 2013 s strani LRM ([…] EUR) in PMV ([…] EUR) ter preoblikovana v lastniški kapital 28. februarja 2014 („posojilo 7“);

                                             (v)

                                             […] EUR iz naslova premostitvenega posojila v višini […] EUR, ki ga je sredi septembra 2015 odobrilo podjetje LRM (del „posojila 13“);

                                 (d)

                                 […] EUR v zvezi z nakupnimi boni, ki so bili izkoriščeni z uveljavljanjem opcije na naslednji način:

                                             (i)

                                             […] EUR 30. septembra 2014 s strani LRM ([…] EUR) in PMV ([…] EUR);

                                             (ii)

                                             […] EUR 27. oktobra 2014 s strani LRM ([…] EUR) in PMV ([…] EUR);

                                             (iii)

                                             […] EUR 28. novembra 2014 s strani LRM;

                                             (iv)

                                             […] EUR 28. januarja 2015 s strani LRM.

               3.2   Posojila

                     (21)

                     Komisija je v sklepu o začetku postopka izrazila dvome o tem, ali so bila poleg posojil, preoblikovanih v lastniški kapital, kakor je navedeno v točki 20 zgoraj, naslednja posojila, ki sta jih odobrili podjetji LRM in PMV za znesek v višini […] EUR, odobrena pod tržnimi pogoji:

                                 (a)

                                 […] EUR v obliki premostitvenih posojil z dne 10. oziroma 19. februarja 2014 s strani LRM, poplačanih 28. februarja 2014 („posojilo 8“ in „posojilo 9“);

                                 (b)

                                 […] EUR 16. maja 2014 s strani LRM ([…] EUR) in PMV ([…] EUR) („posojilo 10“);

                                 (c)

                                 […] EUR 29. aprila 2015 s strani LRM („posojilo 11“);

                                 (d)

                                 […] EUR premostitvenega posojila julija in avgusta 2015 s strani LRM („posojilo 12“);

                                 (e)

                                 […] EUR premostitvenega posojila v višini […] EUR, ki ga je sredi septembra 2015 odobrilo podjetje LRM (del „posojila 13“).

               3.3   Dokapitalizacija iz novembra 2015

                     (22)

                     Komisija je v sklepu o začetku postopka prav tako izrazila dvome o tem, ali sta bila povečanje kapitala in prestrukturiranje posojil delničarjev iz novembra 2015 opravljena pod tržnimi pogoji. To je vključevalo na eni strani povečanje kapitala, ki ga je vpisalo podjetje LRM v gotovini v višini […] EUR (poleg pretvorbe […] EUR iz posojila 13), in na drugi strani odkup preostalih neporavnanih delov posojila 10 s strani LRM od drugih strank ter odpis delov glavnice in obresti posojil 10, 11 in 12 s strani LRM.

               4.   STEČAJ UPRAVIČENCA

                     (23)

                     11. maja 2017 je bila javno razglašena insolventnost podjetja Solarworld, ki je bilo glavna stranka podjetja Ducatt, s katerim je slednje ustvarilo približno 30 % svojega prometa.

                     (24)

                     Nato se je upravni odbor podjetja Ducatt 20. maja 2017 odločil, da bo začel stečajni postopek podjetja. Stečaj podjetja Ducatt je bil razglašen 20. maja 2017 s sklepom o stečaju, ki ga je izdalo sodišče za gospodarske spore v Hasseltu 23. maja 2017, v njem pa so bili imenovani tudi trije stečajni upravitelji.

               4.1   Prenehanje gospodarske dejavnosti in prodaja sredstev upravičenca

                     (25)

                     V juliju 2017 je gospodarska dejavnost podjetja Ducatt v celoti in dokončno prenehala po prekinitvi pogodb vseh delavcev podjetja Ducatt in ustavitvi proizvodnje (4).

                     (26)

                     Ker stečajni upravitelji avgusta 2017 niso prejeli nobenih ponudb za prodajo dejavnosti podjetja Ducatt, ki so še naprej izvajale, so prek spletne dražbe več različnim kupcem prodali sredstva podjetja Ducatt, ki niso povezana s proizvodnjo (pohištvo, računalniki, nadomestni deli, oprema za prevoz, zaloge, material za pakiranje, naprave za čiščenje itd.).

                     (27)

                     Glavna sredstva podjetja Ducatt, povezana s proizvodnjo, je podjetje Ducatt zakupilo od tretjih oseb, ki so jih prevzele po njegovem stečaju. Zlasti prostore in del strojev (proizvodna hala s steklarsko pečjo, pisarne in logistični kompleks) je prevzela lizinška družba LRM Lease nv, linije za obdelavo stekla (za steklo, ki prihaja iz steklarske peči) pa so prevzele lizinške družbe ING Equipment Lease, KBC Lease in ES Finance.

                     (28)

                     Informacije, ki jih je predložila Belgija, kažejo, da so proizvodni obrati in pisarne trenutno prazni, medtem ko so deli logističnega kompleksa oddani v najem kot prostor za skladiščenje različnim logističnim podjetjem. Načrtuje se rušenje proizvodne hale in pisarn, obnova zemljišča, na katerem so bile zgrajene, in nadaljnje oddajanje prostorov v najem logističnim podjetjem. Steklarska peč je bila odstranjena iz proizvodne hale in razstavljena, kamniti deli peči so bili prodani prek spletne dražbe najvišjim ponudnikom, drugi deli peči pa so po neuspešnih poskusih prodaje na spletnih dražbah končali med odpadki.

               4.2   Bilanca sredstev in obveznosti upravičenca in njegovo prenehanje

                     (29)

                     Belgija je pokazala, da obveznosti podjetja Ducatt v stečaju znašajo približno 33,8 milijona EUR, dolgovi tega podjetja do prednostnih upnikov (predvsem iz naslova zaposlenih, odhodkov za socialno varnost, bank in najemniških podjetij) 14,3 milijona EUR, sredstva podjetja Ducatt v stečaju pa približno 3,6 milijona EUR.

                     (30)

                     Poleg tega, če bi Komisija ocenila, da je državna pomoč, ki jo je Belgija odobrila podjetju Ducatt, nezakonita in nezdružljiva z notranjim trgom, ter bi odredila izterjavo te pomoči, zahteva Belgije za izterjavo državne pomoči v okviru stečajnega postopka podjetja Ducatt ne bi bila prednostna v skladu z belgijsko zakonodajo o insolventnosti. Ker je sredstev veliko premalo za poplačilo prednostnih upnikov, ni realno pričakovati, da bi bilo mogoče poplačati neprednostne upnike, četudi samo delno.

                     (31)

                     Neizogibno prenehanje podjetja Ducatt še ni izvedeno samo zaradi več tekočih sodnih postopkov, ki so povezani s terjatvami upnikov in nekaterih delavcev. Izid teh postopkov v ničemer ne bo spremenil dejstva, da skupni znesek prednostnega dolga presega vrednost sredstev podjetja Ducatt.

               5.   SKLEPNE UGOTOVITVE

                     (32)

                     Komisija opozarja, da so pooblastila, podeljena Komisiji v skladu s členoma 107 in 108 PDEU, namenjena preprečevanju dodeljevanja pomoči, ki ni združljiva z notranjim trgom. Kar zadeva izterjavo, je v skladu z ustaljeno sodno prakso Sodišča pooblastilo Komisije, da državi članici naloži izterjavo pomoči, za katero meni, da ni združljiva z notranjim trgom, namenjeno ponovni vzpostavitvi stanja pred dodelitvijo nezdružljive pomoči (5).

                     (33)

                     Z drugimi besedami, eden od ciljev nadzora državnih pomoči je preprečiti dodeljevanje pomoči, ki je nezakonita in nezdružljiva z notranjim trgom. Drugi cilj je zagotoviti, da se vzpostavi stanje, kakršno je bilo pred izkrivljanjem konkurence, ki ga povzroča državna pomoč, ki ni združljiva z notranjim trgom.

                     (34)

                     V obravnavani zadevi podjetju Ducatt ni več mogoče dodeliti nobene pomoči. Sklep o razglasitvi že odobrenih ukrepov za državno pomoč, ki je nezdružljiva z notranjim trgom, in odreditvi izterjave te pomoči vsekakor ne bi privedel do izterjave (ker izterjava očitno ni mogoča) in ne bi imel nobenega vpliva na poplačilo terjatev drugih upnikov.

                     (35)

                     Komisija zlasti ugotavlja, da je gospodarska dejavnost podjetja Ducatt dokončno prenehala zaradi (i) prekinitve vseh pogodb delavcem podjetja Ducatt, ki so zdaj večinoma zaposleni pri drugih delodajalcih, ter (ii) razgradnje proizvodnih obratov podjetja Ducatt in prodaje vseh sredstev, ki niso povezana s proizvodnjo podjetja Ducatt, več različnim kupcem.

                     (36)

                     Poleg tega Komisija ugotavlja, da je bilo glavno proizvodno sredstvo podjetja Ducatt, in sicer steklarska peč, ki jo je prevzelo podjetje LRM Lease, razgrajeno, zato ga ni mogoče ponuditi nobenemu udeležencu na trgu, prostori, ki jih je prevzelo podjetje LRM Lease, pa se ne uporabljajo za namene, povezane z gospodarsko dejavnostjo podjetja Ducatt. Nazadnje Komisija ugotavlja, da so linije za obdelavo stekla v lasti zasebnih podjetij, neodvisnih od podjetja Ducatt in flamske regije, katerih poslovna strategija je dajanje sredstev v najem in ne opravljanje proizvodnih dejavnosti, ki bi bile primerljive z dejavnostmi podjetja Ducatt. Zato Komisija meni, da je izključena vsaka možnost, da bi katero koli drugo podjetje nadaljevalo gospodarske dejavnosti podjetja Ducatt.

                     (37)

                     Komisija ugotavlja tudi, da nalog za izterjavo ne bi imel nobenega vpliva na poplačilo državne pomoči ali drugih zahtevkov. Po belgijskem stečajnem pravu bi se zahtevek za izterjavo državne pomoči v primeru negativnega sklepa Komisije, ki bi vključeval tako izterjavo, vpisal kot neprednostna terjatev v tabelo terjatev podjetja Ducatt. Prednostne terjatve upnikov podjetja Ducatt v stečajnem postopku precej presegajo znesek sredstev podjetja v stečaju. Zato tudi če bi Komisija ocenila, da je podjetje Ducatt prejelo nezakonito in nezdružljivo državno pomoč, izterjava, ki bi temeljila na takem sklepu, ne bi bila mogoča in ne bi imela nobenega vpliva na rezultat povračila terjatev neprednostnim upnikom podjetja Ducatt.

                     (38)

                     Edini razlog za ohranjanje podjetja Ducatt brez kakršne koli gospodarske dejavnosti je, da se počaka na izid več tekočih sodnih postopkov v zvezi s terjatvami upnikov in delavcev. Ko bodo ti postopki zaključeni, bo podjetje Ducatt neizogibno prenehalo in bo izbrisano iz registra gospodarskih družb.

                     (39)

                     V teh okoliščinah sklep Komisije, s katerim bi se zadevni ukrepi opredelili kot nezdružljiva pomoč, ne bi imel nobenega praktičnega učinka, zato formalni postopek preiskave, uveden na podlagi prvega pododstavka člena 108(2) PDEU v zvezi z zadevnimi ukrepi, ne služi več nobenemu namenu –

               SPREJELA NASLEDNJI SKLEP:

            Člen 1
            Postopek, ki se je začel 19. maja 2016 v skladu s prvim pododstavkom člena 108(2) PDEU v zvezi s podjetjem Ducatt nv, se zaključi.

            Člen 2
            Ta sklep je naslovljen na Kraljevino Belgijo.

            V Bruslju, 26. maja 2020

                  Za Komisijo

               Margrethe VESTAGER

                  Izvršna podpredsednica

            (1)  UL C 369, 7.10.2016, str. 27.

            (2)  Glej opombo 1.

            (3)  Na sestanku s Komisijo 20. junija 2016.

            (*)  Zaupen podatek.

            (4)  Zaradi posebnosti delovanja steklarske peči te peči ni bilo mogoče takoj ustaviti in jo je bilo treba ohlajati postopoma, zaradi česar je bilo potrebno določeno število delavcev. Iz tega razloga je bilo nekaj delavcev podjetja Ducatt zaposlenih, dokler se ni končal postopek ohlajanja v začetku julija 2017.

            (5)  Sodba z dne 14. septembra 1994, Španija proti Komisiji, združene zadeve C-278/92, C-279/92 in C-280/92, ECLI:EU:C:1994:325, točka 75.


title: Sklep Sveta (EU) 2020/1829 z dne 24. novembra 2020 o predložitvi, v imenu Evropske unije, predlogov za spremembo Priloge IV in nekaterih vnosov v prilogah II in IX k Baselski konvenciji o nadzoru prehoda nevarnih odpadkov preko meja in njihovega odstranjevanja za obravnavo na petnajsti Konferenci pogodbenic ter o stališču, ki se v imenu Evropske unije zavzame na navedeni konferenci v zvezi s predlogi drugih pogodbenic navedene konvencije za spremembo Priloge IV in nekaterih vnosov v prilogah II, VIII in IX k navedeni konvenciji

text:
                  4.12.2020

                  SL

                  Uradni list Evropske unije

                  L 409/28

         SKLEP SVETA (EU) 2020/1829
         z dne 24. novembra 2020
         o predložitvi, v imenu Evropske unije, predlogov za spremembo Priloge IV in nekaterih vnosov v prilogah II in IX k Baselski konvenciji o nadzoru prehoda nevarnih odpadkov preko meja in njihovega odstranjevanja za obravnavo na petnajsti Konferenci pogodbenic ter o stališču, ki se v imenu Evropske unije zavzame na navedeni konferenci v zvezi s predlogi drugih pogodbenic navedene konvencije za spremembo Priloge IV in nekaterih vnosov v prilogah II, VIII in IX k navedeni konvenciji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Baselska konvencija o nadzoru prehoda nevarnih odpadkov preko meja in njihovega odstranjevanja (v nadaljnjem besedilu: Konvencija) je začela veljati leta 1992 in Unija jo je sklenila s Sklepom Sveta 93/98/EGS (1).

                     (2)

                     Z Uredbo (ES) št. 1013/2006 Evropskega parlamenta in Sveta (2) se izvajata Konvencija in Sklep C(2001) 107/FINAL Sveta Organizacije za gospodarsko sodelovanje in razvoj (OECD) o spremembah Sklepa OECD C(92) 39/FINAL o nadzoru prehoda odpadkov za predelavo preko meja (v nadaljnjem besedilu: sklep OECD) v Uniji. Postopki odstranjevanja iz Priloge IV h Konvenciji so navedeni v več aktih Unije, kot na primer v Direktivi 2008/98/ES Evropskega parlamenta in Sveta (3).

                     (3)

                     Na podlagi Konvencije Konferenca pogodbenic preuči in po potrebi sprejme spremembe Konvencije. Spremembe Konvencije se sprejmejo na zasedanju Konference pogodbenic.

                     (4)

                     Na petnajstem zasedanju, ki bo predvidoma potekalo julija 2021 bo Konferenca pogodbenic v skladu s postopkom iz člena 18 Konvencije, obravnala predloge, ki jih predloži Unija, ali druge pogodbenice Konvencije za spremembo prilog II, IV, VIII in IX h Konvenciji.

                     (5)

                     V imenu Unije bi bilo treba predložiti predlog za spremembo Priloge IV h Konvenciji, da bi se vključil splošni uvod, v katerem se bo jasno razlikovalo med izrazoma „postopki brez predelave“ in „postopki predelave“ ter bo pojasnjeno, da so vključeni vsi postopki odstranjevanja, ki potekajo ali bi lahko potekali v praksi, ne glede na njihov pravni status in ne glede na to, ali se štejejo za okolju prijazne, in da so vključeni tudi postopki, ki potekajo pred predajo v druge postopke; da bi se vključili naslovi in uvodna besedila, ki pojasnjujejo, kaj pomenijo „postopki brez predelave“ (Priloga IV.A) in „postopki predelave“ (Priloga IV.B), ter da bi se posodobili in pojasnili opisi postopkov v skladu z znanstvenim, tehničnim in drugim razvojem od sprejetja Konvencije leta 1989 in da bi se z uvedbo vseobsegajočih določb zagotovilo, da zahteve Konvencije vključujejo vse postopke, ki niso konkretno navedeni.

                     (6)

                     Opisi postopkov „odstranjevanja“ v Prilogi IV h Konvenciji so splošni in koristno bi jih bilo podrobneje pojasniti. Unija bi morala zato predlagati, da naj Konferenca pogodbenic pripravi pojasnila ali smernice, s katerimi bi se dodatno razložila vsebina teh postopkov, ali podpreti tak predlog, ki ga da druga pogodbenica. V teh pojasnilih ali smernicah, ki ne bi smele biti vključene v besedilo Konvencije, bi bilo treba razložiti in navesti primere zajetih postopkov. Takšna pojasnila ali smernice bi bilo treba po možnosti sprejeti pred začetkom veljavnosti sprememb Priloge IV h Konvenciji.

                     (7)

                     Namen navedenih predlogov v zvezi s Prilogo IV h Konvenciji je zagotoviti, da se ustrezni nadzorni mehanizmi Konvencije v celoti uporabljajo, ter bi torej, če bi bili sprejeti, izboljšali kontrole pošiljk odpadkov; olajšati preprečevanje nezakonitih pošiljk; izboljšati pravno jasnost ter doseči, da pogodbenice Konvencije enako razumejo in razlagajo postopke odstranjevanja, ter podpreti okolju prijazno ravnanje z odpadki na svetovni ravni in prispevati k prehodu na svetovno krožno gospodarstvo.

                     (8)

                     Zaradi predloga za spremembo Priloge IV h Konvenciji bi bilo treba v imenu Unije predložiti predloge za spremembo vnosov o plastičnih odpadkih v prilogah II in IX h Konvenciji, saj se nanašajo na določen postopek odstranjevanja iz Priloge IV h Konvenciji.

                     (9)

                     Unija bi morala poleg tega načeloma podpreti spremembe, ki jih naknadno predlagajo druge pogodbenice Konvencije v zvezi s seznamom postopkov odstranjevanja iz Priloge IV h Konvenciji, vnosi za odpadno električno in elektronsko opremo, ki so zdaj v prilogah VIII in IX h Konvenciji, ter novimi predlaganimi vnosi za take odpadke v Prilogi II (kategorije odpadkov, ki zahtevajo posebno obravnavo) h Konvenciji, če bi bilo mogoče z njimi doseči iste cilje kot s predlogom Unije v zvezi s Prilogo IV h Konvenciji.

                     (10)

                     Ustrezno je oblikovati stališče, ki naj se na petnajstem zasedanju Konference pogodbenic zavzame v imenu Unije v zvezi s predlogi drugih pogodbenic h Konvenciji o spremembi Priloge IV in nekaterih vnosov v prilogah II, VIII in IX h Konvenciji, saj bo predvideni akt (spremembe prilog h Konvenciji) zavezujoč za Unijo ter bo vplival na področje uporabe in vsebino prava Unije, zlasti na Uredbo (ES) št. 1013/2006 in Direktivo 2008/98/ES.

                     (11)

                     Za pošiljke nenevarne odpadne električne in elektronske opreme znotraj Unije in Evropskega gospodarskega prostora (EGP) je ustrezno ohraniti sedanje stanje ter torej ne uporabiti nadzornega sistema, ki bi izhajal iz morebitnih dodatnih vnosov v Prilogi II h Konvenciji za take pošiljke. Za ta namen bi morala Unija v potrebnem obsegu uporabiti postopke iz Sklepa OECD, brez poseganja v uradno obvestilo, predloženo v skladu s členom 11 Konvencije, za zagotovitev, da se za pošiljke nenevarne odpadne električne in elektronske opreme znotraj Unije in EGP ne uvede dodatni nadzor zaradi sprejetja sprememb Priloge II h Konvenciji –

               SPREJEL NASLEDNJI SKLEP:

            Člen 1

               1.   Unija si bo na petnajstem zasedanju Konference pogodbenic Baselske konvencije, kar zadeva predloge za spremembo Priloge IV in nekaterih vnosov v prilogah II in IX k Baselski konvenciji o nadzoru pretoka nevarnih odpadkov preko meja in njihovega odstranjevanja (v nadaljnjem besedilu: Konvencija) in predlogov sprememb prilog II, VIII in IX h Konvenciji v zvezi z odpadno električno in elektronsko opremo, prizadevala za naslednje cilje:

                           (a)

                           zagotoviti, da se nadzorni mehanizmi Konvencije v celoti uporabljajo za izboljšanje kontrol pošiljk odpadkov in lažje preprečevanje nezakonitih pošiljk odpadkov;

                           (b)

                           podpreti okolju prijazno ravnanje z odpadki na svetovni ravni in prispevati k prehodu na svetovno krožno gospodarstvo; in

                           (c)

                           izboljšati pravno jasnost ter doseči, da pogodbenice enako razumejo in razlagajo „postopke odstranjevanja“ iz Priloge IV h Konvenciji.

               2.   Za uresničevanje ciljev iz odstavka 1, Unija na petnajstem zasedanju Konference pogodbenic predloži za obravnavo predlog za spremembo Priloge IV h Konvenciji za:

                           (a)

                           vključitev v Prilogo IV splošnega uvoda, v katerem se bo jasno razlikovalo med izrazoma „postopki brez predelave“ in „postopki predelave“ ter bo pojasnjeno, da so vključeni vsi postopki odstranjevanja, ki potekajo ali bi lahko potekali v praksi, ne glede na njihov pravni status in to, ali se štejejo za okolju prijazne, in da so vključeni tudi postopki, ki potekajo pred predajo v druge postopke;

                           (b)

                           vključitev v Prilogo IV naslovov in uvodnih besedil, ki pojasnjujejo, kaj pomenijo „postopki brez predelave“ (Priloga IV.A) in „postopki predelave“ (Priloga IV.B), ter

                           (c)

                           posodobitev in pojasnitev opisov postopkov iz Priloge IV v skladu z znanstvenim, tehničnim in drugim razvojem od sprejetja Konvencije leta 1989 in zagotovitev z uvedbo vseobsegajočih določb v Prilogo IV, da zahteve Konvencije vključujejo vse postopke, ki niso posebej navedeni.

                     Podroben predlog za spremembo Priloge IV h Konvenciji je prikazan v Delu I Priloge k temu sklepu.

               3.   Unija na petnajstem zasedanju Konference pogodbenic predloži za obravnavo predlog za spremembo vnosov o plastičnih odpadkih v prilogah II in IX h Konvenciji. Podroben predlog v zvezi z navedenimi spremembami je naveden v delu II Priloge k temu sklepu.

               4.   Komisija v imenu Unije predloge iz odstavkov 2 in 3 sporoči sekretariatu Konvencije.

               5.   Unija predlaga, da naj Konferenca pogodbenic pripravi pojasnila ali smernice, ki se ne vključijo v besedilo Konvencije, v katerih se razloži vsebina postopkov in navedejo primeri odstranjevanja iz Priloge IV h Konvenciji, ali podpre tak predlog, ki ga dajo druge pogodbenice.

            Člen 2
            Stališče, ki se v imenu Unije zastopa na petnajstem zasedanju Konference pogodbenic glede predlogov drugih pogodbenic Konvencije o spremembi Priloge IV in nekaterih vnosov v prilogah II, VII in IX h Konvenciji, je da Unija lahko podpre spremembe, ki jih predlagajo druge pogodbenice Konvencije, če prispevajo k doseganju ciljev Unije iz člena 1(1), v zvezi s:

                        (a)

                        postopki odstranjevanja iz Priloge IV h Konvenciji;

                        (b)

                        novimi predlaganimi vnosi za odpadno električno in elektronsko opremo v Prilogi II (kategorije odpadkov, ki zahtevajo posebno obravnavo) h Konvenciji, in

                        (c)

                        vnosi za odpadno električno in elektronsko opremo, ki so zdaj v prilogah VIII in IX h Konvenciji.

            Člen 3
            Glede na razvoj dogodkov na petnajstem zasedanju Konference pogodbenic se lahko predstavniki Unije ob posvetovanju z državami članicami na usklajevalnih sestankih na kraju samem dogovorijo o manjših spremembah stališča iz členov 1 in 2 brez nadaljnjega sklepa Sveta.

            Člen 4
            Če se na petnajstem zasedanju Konference pogodbenic sprejmejo dodatni novi vnosi za nenevarno odpadno električno in elektronsko opremo v Prilogi II h Konvenciji, Unija v potrebnem obsegu brez poseganja v uradno obvestilo, predloženo v skladu s členom 11 Konvencije, sprejme ukrepe, zahtevane v skladu s Sklepom OECD, za zagotovitev, da to ne vpliva na kontrole pošiljk nenevarne odpadne električne in elektronske opreme znotraj Unije in EGP.

            Člen 5
            Ta sklep začne veljati na dan sprejetja.

            V Bruslju, 24. novembra 2020

                  Za Svet

                  Predsednik

               M. ROTH

            (1)  Sklep Sveta 93/98/EGS z dne 1. februarja 1993 o sklenitvi, v imenu Skupnosti, Konvencije o nadzoru prehoda nevarnih odpadkov preko meja in njihovega odstranjevanja (Baselska konvencija) (UL L 39, 16.2.1993, str. 1).

            (2)  Uredba (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (UL L 190, 12.7.2006, str. 1).

            (3)  Direktiva 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (UL L 312, 22.11.2008, str. 3).

            PRILOGA
            DEL I

               Predlog v imenu Evropske unije za spremembe Priloge IV k Baselski konvenciji o nadzoru pretoka nevarnih odpadkov preko meja in njihovega odstranjevanja

               (predlog novega besedila Priloge IV)

                     PRILOGA IV (1)

                  Postopki odstranjevanja
                  Obstajata dve kategoriji postopkov odstranjevanja, in sicer postopki predelave in postopki brez predelave. Oddelek A zajema postopke brez predelave, oddelek B pa postopke predelave.
                  Ta priloga zajema tudi postopke odstranjevanja iz oddelka A in oddelka B, ki potekajo pred predajo v kateri koli postopek iz enega ali drugega oddelka (2).
                  Ta priloga zajema vse postopke odstranjevanja, ne glede na njihov pravni status in ne glede na to, ali se štejejo za okolju prijazne.
                  A.   Postopki brez predelave
                  Postopek brez predelave je postopek, ki ni postopek predelave, tudi če je sekundarna posledica postopka pridobivanje snovi ali energije.

                              D20

                              Odlaganje na nadzemno prirejeno odlagališče, izolirano od okolja

                              D21

                              Površinska zajezitev (npr. napeljava tekočin ali mulja v jame, bazene ali usedalne zajezitve)

                              D22

                              Odlaganje na zemljo, razen odlaganja iz D20 in D21 (npr. trajno nadzemno skladiščenje)

                              D23

                              Trajno podzemno skladiščenje (npr. nameščanje posod v rudnik)

                              D24

                              Odlaganje v zemljo, razen odlaganja iz D23 (npr. injiciranje v vodnjake, solne čoke ali naravno nastale prostore za skladiščenje)

                              D25

                              Obdelava zemljišča in situ (npr. biorazgradnja ali biološka ali kemična obdelava)

                              D26

                              Izpust v vodo, razen v morja/oceane

                              D27

                              Izpust v morja/oceane, vključno z odlaganjem v morsko dno

                              D28

                              Izpust v ozračje (npr. izpust stisnjenih ali utekočinjenih plinov)

                              D29

                              Toplotna obdelava, razen tiste iz R24 v oddelku B (npr. sežiganje)

                              D30

                              Postopki brez predelave, razen tistih iz D20 do D29

                              D31

                              Biološka obdelava pred predajo v enega od postopkov iz oddelka A

                              D32

                              Mešanje, vključno s spajanjem, pred predajo v enega od postopkov iz oddelka A

                              D33

                              Ročna obdelava (npr. ločevanje), fizikalna/mehanska obdelava, razen tiste iz D32 (npr. ločevanje, manjšanje velikosti, uparjanje, sušenje, avtoklaviranje), fizikalna/kemična obdelava (npr. ekstrakcija s topili), kemična obdelava (npr. nevtralizacija, kemično obarjanje) ali imobilizacija (npr. stabilizacija, strjevanje) pred predajo v enega od postopkov iz oddelka A

                              D34

                              Ponovno pakiranje pred predajo v enega od postopkov iz oddelka A

                              D35

                              Druga obdelava, razen tiste iz D31 do D34, pred predajo v enega od postopkov iz oddelka A

                              D36

                              Začasno skladiščenje pred predajo v enega od postopkov iz oddelka A

                        B.   Postopek predelave
                  Postopek predelave je postopek v obratu ali širšem gospodarstvu, katerega glavni rezultat je, da se odpadki koristno uporabijo, tako da nadomestijo druge materiale, ki bi se sicer uporabili za izpolnitev določene funkcije, ali da se odpadki pripravijo za izpolnitev te funkcije.

                              R20

                              Priprava za ponovno uporabo (npr. preverjanje, čiščenje, popravilo, obnova)

                              R21

                              Recikliranje organskih snovi (npr. fizikalna/mehanska obdelava, kemična obdelava)

                              R22

                              Recikliranje kovin in kovinskih spojin (npr. taljenje, hidrometalurgija, fizikalna/mehanska obdelava)

                              R23

                              Recikliranje anorganskih snovi, razen tistih iz R22 (npr. fizikalna/mehanska obdelava, kemična obdelava)

                              R24

                              Toplotna obdelava, katere glavni rezultat je proizvodnja energije (npr. sežiganje)

                              R25

                              Postopki predelave, razen tistih iz R20 do R24

                              R26

                              Biološka obdelava pred predajo v enega od postopkov iz oddelka B

                              R27

                              Mešanje, vključno s spajanjem, pred predajo v enega od postopkov iz oddelka B

                              R28

                              Ročna obdelava (npr. ločevanje), fizikalna/mehanska obdelava, razen tiste iz R27 (npr. ločevanje, manjšanje velikosti, uparjanje, sušenje, avtoklaviranje), fizikalna/kemična obdelava (npr. ekstrakcija s topili), kemična obdelava (npr. nevtralizacija, obarjanje) pred predajo v enega od postopkov iz oddelka B

                              R29

                              Ponovno pakiranje pred predajo v enega od postopkov iz oddelka B

                              R30

                              Druga obdelava, razen tiste iz R26 do R29, pred predajo v enega od postopkov iz oddelka B

                              R31

                              Začasno skladiščenje pred predajo v enega od postopkov iz oddelka B

            DEL II

               Predlogi v imenu Evropske unije za spremembe prilog II in IX k Baselski konvenciji o nadzoru pretoka nevarnih odpadkov preko meja in njihovega odstranjevanja

            V dveh opombah k vnosu Y48 v Prilogi II h Konvenciji in v dveh opombah k vnosu B3011 v Prilogi IX h Konvenciji se besedilo „Recikliranje/pridobivanje organskih snovi, ki se ne uporabljajo kot topila (R21 v Prilogi IV, oddelek B)“ nadomesti z besedilom „Recikliranje organskih snovi (npr. fizikalna/mehanska obdelava, kemična obdelava) (R21 v Prilogi IV, oddelek B)“ in besedilo „postopek R3“ se nadomesti z besedilom „postopek R21“.
            Te spremembe začnejo veljati, ko začnejo veljati spremembe Priloge IV h Konvenciji.

               (1)  Spremembe te priloge začnejo veljati [datum […] [tri] [štiri] leta po sprejetju na zasedanju Konference pogodbenic].

               (2)  Glej postopke D31 do D36 v oddelku A in postopke R26 do R31 v oddelku B.


title: Sklep upravnega odbora Evropskega centra za razvoj poklicnega usposabljanja (Cedefop) z dne 6. maja 2020 o sprejetju notranjih predpisov glede omejitev nekaterih pravic posameznikov, na katere se nanašajo osebni podatki, v zvezi z obdelavo osebnih podatkov v okviru delovanja Cedefopa

text:
                  4.12.2020

                  SL

                  Uradni list Evropske unije

                  L 408/12

         SKLEP UPRAVNEGA ODBORA EVROPSKEGA CENTRA ZA RAZVOJ POKLICNEGA USPOSABLJANJA (CEDEFOP)
         z dne 6. maja 2020
         o sprejetju notranjih predpisov glede omejitev nekaterih pravic posameznikov, na katere se nanašajo osebni podatki, v zvezi z obdelavo osebnih podatkov v okviru delovanja Cedefopa
         UPRAVNI ODBOR JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (1) ter zlasti člena 25 Uredbe,
         ob upoštevanju Uredbe (EU) 2019/128 Evropskega parlamenta in Sveta z dne 16. januarja 2019 o ustanovitvi Evropskega centra za razvoj poklicnega usposabljanja (Cedefop) in razveljavitvi Uredbe Sveta (EGS) št. 337/75 (2) ter zlasti člena 23(4) Uredbe,
         ob upoštevanju mnenja Evropskega nadzornika za varstvo podatkov (ENVP) z dne 12. decembra 2019 in smernic ENVP o členu 25 nove uredbe in notranjih predpisih (3),
         OB UPOŠTEVANJU NASLEDNJEGA:

                     (1)

                     Cedefop svoje dejavnosti izvaja v skladu z Uredbo (EU) 2019/128.

                     (2)

                     V skladu s členom 25(1) Uredbe (EU) 2018/1725 bi morale omejitve uporabe členov 14 do 22, 35 in 36 ter člena 4 navedene uredbe, če se te določbe nanašajo na pravice in dolžnosti, ki so zajete v členih 14 do 22, temeljiti na notranjih predpisih, ki jih sprejme Cedefop, kadar ti ne temeljijo na pravnih aktih, sprejetih na podlagi Pogodb.

                     (3)

                     Ti notranji predpisi, vključno z določbami o oceni potrebnosti in sorazmernosti omejitve, se ne bi smeli uporabljati, kadar pravni akt, sprejet na podlagi Pogodb, določa omejitev pravic posameznikov, na katere se nanašajo osebni podatki.

                     (4)

                     Če Cedefop opravlja svoje naloge v zvezi s pravicami posameznika, na katerega se nanašajo osebni podatki, v skladu z Uredbo (EU) 2018/1725, prouči, ali velja katera od izjem iz navedene uredbe.

                     (5)

                     Cedefop lahko v okviru svojega upravnega delovanja izvaja upravne poizvedbe, disciplinske postopke, predhodne dejavnosti, povezane s primeri morebitnih nepravilnosti, ki se prijavijo uradu OLAF, obdeluje primere prijavljanja nepravilnosti, izvaja (uradne in neuradne) postopke v zvezi z nadlegovanjem, obdeluje notranje in zunanje pritožbe, opravlja notranje revizije, izvaja preiskave po pooblaščeni osebi za varstvo podatkov v skladu s členom 45(2) Uredbe (EU) 2018/1725 in notranje preiskave v zvezi z (informacijskotehnološko) varnostjo ter obravnava zahteve uslužbencev za dostop do svojih zdravstvenih kartotek.
                     Cedefop obdeluje več kategorij osebnih podatkov, vključno z zanesljivimi podatki („objektivnimi“ podatki, kot so identifikacijski podatki, kontaktni podatki, strokovni podatki, upravni podatki, podatki, ki so bili prejeti iz posebnih virov, elektronski komunikacijski in prometni podatki) in/ali nezanesljivimi podatki („subjektivnimi“ podatki, povezanimi s primerom, kot so utemeljitev, vedenjski podatki, ocene, podatki o učinkovitosti in vodenju ter podatki, povezanimi s predmetom urejanja postopka ali dejavnosti).

                     (6)

                     Cedefop, ki ga zastopa izvršni direktor, ima vlogo upravljavca podatkov, ne glede na nadaljnje prenose vloge upravljavca znotraj Cedefopa v skladu z operativnimi pristojnostmi za posebna dejanja obdelave osebnih podatkov.

                     (7)

                     Osebni podatki so varno shranjeni v elektronskem okolju ali na papirju, kar preprečuje njihovo zlorabo ali nezakonit dostop do njih ali prenos podatkov osebam, ki nimajo potrebe po seznanitvi z njimi. Zdravstvene kartoteke hrani zunanji ponudnik storitev, ki ga uporablja Cedefop. Osebni podatki, ki se obdelujejo, se hranijo le toliko časa, kolikor je potrebno in primerno za namene, za katere se podatki obdelujejo, za obdobje, določeno v obvestilih o varstvu podatkov ali evidencah Cedefopa.

                     (8)

                     Te notranje predpise bi bilo treba uporabljati za vse postopke obdelave, ki jih Cedefop izvaja pri opravljanju upravnih preiskav, disciplinskih postopkov, predhodnih dejavnosti v zvezi s primeri morebitnih nepravilnosti, ki se prijavijo uradu OLAF, postopkov za prijavljanje nepravilnosti, (uradnih in neuradnih) postopkov v primerih nadlegovanja, obdelovanja notranjih in zunanjih pritožb, notranjih revizij, preiskav, ki jih izvaja pooblaščena oseba za varstvo podatkov v skladu s členom 45(2) Uredbe (EU) 2018/1725, preiskav v zvezi z (informacijskotehnološko) varnostjo, ki se izvajajo notranje ali s sodelovanjem zunanjih strani (npr. CERT-EU), ter pri obravnavanju zahtev uslužbencev za dostop do svojih zdravstvenih kartotek.

                     (9)

                     Te notranje predpise bi bilo treba uporabljati za postopke obdelave, izvedene pred začetkom postopkov, navedenih zgoraj, med temi postopki in med spremljanjem nadaljnjih ukrepov v zvezi z izidom teh postopkov. Vključevati bi morala tudi pomoč in sodelovanje, ki ju Cedefop zagotavlja nacionalnim organom in mednarodnim organizacijam zunaj svojih upravnih preiskav.

                     (10)

                     Kadar se uporabljajo ti notranji predpisi, bi moral Cedefop utemeljiti, zakaj so omejitve nujno potrebne in sorazmerne v demokratični družbi, ter spoštovati bistvo temeljnih pravic in svoboščin.

                     (11)

                     Cedefop mora v tem okviru v največji mogoči meri spoštovati temeljne pravice posameznikov, na katere se nanašajo osebni podatki, med zgoraj navedenimi postopki, zlasti tiste v zvezi s pravico do obveščenosti posameznika, na katerega se nanašajo osebni podatki, pravico do dostopa ter pravico do popravka, izbrisa in omejitve obdelave, pravico do obveščanja posameznika, na katerega se nanašajo osebni podatki, o kršitvi varnosti osebnih podatkov in do zaupnosti elektronskih sporočil, kakor je določeno v Uredbi (EU) 2018/1725.

                     (12)

                     Vendar je lahko Cedefop dolžen omejiti pravico do obveščenosti posameznika, na katerega se nanašajo osebni podatki, in druge pravice posameznika, na katerega se nanašajo osebni podatki, da zaščiti zlasti lastne preiskave, preiskave in postopke drugih javnih organov ter pravice drugih oseb, ki so vključene v preiskave ali druge postopke.

                     (13)

                     Cedefop bi moral redno spremljati, ali so še vedno izpolnjeni pogoji, ki upravičujejo omejitev, in odpraviti omejitev takoj, ko pogoji niso več izpolnjeni.

                     (14)

                     Upravljavec bi moral pooblaščeno osebo za varstvo podatkov obvestiti v trenutku, ko je predvidena uporaba omejitve, in jo obveščati med poznejšimi pregledi ter jo vključevati med celotnim postopkom, dokler se omejitev ne odpravi –

               SPREJEL NASLEDNJI SKLEP:

            Člen 1
            Predmet urejanja in področje uporabe

               1.   Ta sklep določa predpise v zvezi s pogoji, pod katerimi lahko Cedefop na podlagi člena 25 Uredbe (EU) 2018/1725 v okviru postopkov iz odstavka 2 omeji uporabo pravic iz členov 14 do 21, 35 in 36 ter člena 4 navedene uredbe.

               2.   V okviru upravnega delovanja Cedefopa se ta sklep uporablja za postopke obdelave osebnih podatkov, ki jih Cedefop izvaja za namene opravljanja upravnih preiskav in disciplinskih postopkov, predhodnih dejavnosti v zvezi s primeri morebitnih nepravilnosti, ki se prijavijo uradu OLAF, obdelovanja postopkov za prijavljanje nepravilnosti, izvajanja (uradnih in neuradnih) postopkov v primerih nadlegovanja, obdelovanja notranjih in zunanjih pritožb, izvajanja notranjih revizij, preiskav, ki jih izvaja pooblaščena oseba za varstvo podatkov v skladu s členom 45(2) Uredbe (EU) 2018/1725, in preiskav v zvezi z (informacijskotehnološko) varnostjo, ki se izvajajo notranje ali s sodelovanjem zunanjih strani (npr. CERT-EU), ter obravnavanja zahtev uslužbencev za dostop do svojih zdravstvenih kartotek.

               3.   Kategorije zadevnih podatkov so zanesljivi podatki („objektivni“ podatki, kot so identifikacijski podatki, kontaktni podatki, strokovni podatki, upravni podatki, podatki, ki so bili prejeti iz posebnih virov, elektronski komunikacijski in prometni podatki) in/ali nezanesljivi podatki („subjektivni“ podatki, povezani s primerom, kot so utemeljitev, vedenjski podatki, ocene, podatki, povezani z učinkovitostjo in vodenjem, ter podatki, povezani s predmetom urejanja postopka ali dejavnosti).

               4.   Če Cedefop opravlja svoje naloge v zvezi s pravicami posameznika, na katerega se nanašajo osebni podatki, v skladu z Uredbo (EU) 2018/1725, prouči, ali velja katera od izjem iz navedene uredbe.

               5.   Ob upoštevanju pogojev iz tega sklepa lahko omejitve veljajo za naslednje pravice: pravico do zagotavljanja informacij posamezniku, na katerega se nanašajo osebni podatki, pravico do dostopa, pravice do popravka, izbrisa in omejitve obdelave ter pravici do obveščanja posameznika, na katerega se nanašajo osebni podatki, o kršitvi varnosti osebnih podatkov in zaupnosti elektronskih sporočil.

            Člen 2
            Opredelitev upravljavca in zaščitnih ukrepov

               1.   Cedefop vzpostavi naslednje zaščitne ukrepe, da prepreči zlorabo ali nezakonit dostop ali prenos:

                           (a)

                           dokumenti v papirni obliki se hranijo v zavarovanih omaricah in so dostopni le pooblaščenemu osebju;

                           (b)

                           vsi elektronski podatki se hranijo v varni IT-aplikaciji v skladu z varnostnimi standardi Cedefopa in v posebnih elektronskih mapah, dostopnih samo pooblaščenemu osebju. Ustrezne ravni dostopa se odobrijo za vsak primer posebej;

                           (c)

                           Cedefopovo IT-okolje je dostopno prek sistema enotne prijave ter samodejno povezano z uporabniško identifikacijsko kodo in geslom. Elektronske evidence se hranijo varno, da se zaščitita zaupnost in zasebnost podatkov v njih;

                           (d)

                           vse osebe, ki imajo dostop do podatkov, zavezuje obveznost zaupnosti;

                           (e)

                           zunanjega ponudnika storitev, ki hrani zdravstvene kartoteke, zavezujejo pogodbene določbe glede zaupnosti in obdelave osebnih podatkov.

               2.   Upravljavec dejanj obdelave je Cedefop, tega pa zastopa izvršni direktor, ki lahko funkcijo upravljavca prenese. Posamezniki, na katere se nanašajo osebni podatki, so obveščene o pooblaščenem upravljavcu z obvestilom o varstvu podatkov ali evidencami, objavljenimi na spletnem mestu in/ali intranetu Cedefopa.

               3.   Obdobje hrambe osebnih podatkov iz člena 1(3) tega sklepa ni daljše, kot je potrebno in primerno za namene, za katere se podatki obdelujejo. V nobenem primeru ne presega obdobja hrambe, določenega v obvestilih o varstvu podatkov ali evidencah iz člena 3(3) tega sklepa.

               4.   Če Cedefop razmišlja o uporabi omejitve, se pretehta tveganje za pravice in svoboščine posameznika, na katerega se nanašajo osebni podatki, zlasti v primerjavi s tveganjem za pravice in svoboščine drugih posameznikov, na katere se nanašajo osebni podatki, in tveganjem za ogrozitev uspešnosti preiskav ali postopkov Cedefopa, na primer z uničenjem dokazov. Tveganja za pravice in svoboščine posameznika, na katerega se nanašajo osebni podatki, so povezana predvsem s tveganjem izgube ugleda ter tveganjem za pravico do obrambe in pravico do izjave, vendar nanje niso omejena.

            Člen 3
            Omejitve

               1.   Cedefop omejitev uporabi le na podlagi enega ali več razlogov iz točk (a) do (i) člena 25(1) Uredbe (EU) 2018/1725. Zlasti lahko omejitve v okviru namenov obdelave osebnih podatkov, navedenih v členu 1(2) tega sklepa, temeljijo na naslednjih razlogih:

                           (a)

                           pri izvedbi upravnih poizvedb in disciplinskega postopka lahko omejitve temeljijo na točkah (b), (c), (g) in (h) člena 25(1) Uredbe (EU) 2018/1725;

                           (b)

                           pri predhodnih dejavnostih v zvezi s primeri morebitnih nepravilnosti, ki se prijavijo uradu OLAF, lahko omejitve temeljijo na točkah (b), (c), (f), (g) in (h) člena 25(1) Uredbe (EU) 2018/1725;

                           (c)

                           pri postopkih za prijavljanje nepravilnosti lahko omejitve temeljijo na točkah (b), (c), (f), (g) in (h) člena 25(1) Uredbe (EU) 2018/1725;

                           (d)

                           pri (uradnih in neuradnih) postopkih v primerih nadlegovanja lahko omejitve temeljijo na točkah (b), (f), (h) in (i) člena 25(1) Uredbe (EU) 2018/1725;

                           (e)

                           pri obdelovanju notranjih in zunanjih pritožb lahko omejitve temeljijo na točkah (c), (g) in (h) člena 25(1) Uredbe (EU) 2018/1725;

                           (f)

                           pri notranjih revizijah lahko omejitve temeljijo na točkah (c), (g) in (h) člena 25(1) Uredbe (EU) 2018/1725;

                           (g)

                           pri preiskavah, ki jih izvaja pooblaščena oseba za varstvo podatkov v skladu s členom 45(2) Uredbe (EU) 2018/1725, lahko omejitve temeljijo na točkah (c), (g) in (h) člena 25(1) navedene uredbe;

                           (h)

                           pri preiskavah v zvezi z (informacijskotehnološko) varnostjo, ki se izvajajo notranje ali s sodelovanjem zunanjih strani (npr. CERT-EU), lahko omejitve temeljijo na točkah (c), (d), (g) in (h) člena 25(1) Uredbe (EU) 2018/1725;

                           (i)

                           pri obravnavanju zahtev uslužbencev za dostop do svojih zdravstvenih kartotek lahko omejitve temeljijo na točki (h) člena 25(1) Uredbe (EU) 2018/1725.

               2.   Cedefop lahko kot posebno uporabo namenov iz odstavka 1 uporablja omejitve v zvezi s pravicami iz člena 1(5) tega sklepa v naslednjih okoliščinah:

                           (a)

                           če je druga institucija, organ, agencija ali urad Unije upravičen do omejitve uresničevanja teh pravic na podlagi drugih aktov iz člena 25 Uredbe (EU) 2018/1725 ali v skladu s poglavjem IX navedene uredbe ali svojim ustanovitvenim aktom in bi bil namen take omejitve navedene druge institucije, organa, agencije ali urada Unije ogrožen, če Cedefop ne bi uporabil enakovredne omejitve glede istih osebnih podatkov;

                           (b)

                           če je pristojni organ države članice upravičen do omejitve uresničevanja teh pravic na podlagi aktov iz člena 23 Uredbe (EU) 2016/679 Evropskega parlamenta in Sveta (4) ali v skladu z nacionalnimi ukrepi za prenos člena 13(3), člena 15(3) ali člena 16(3) Direktive (EU) 2016/680 Evropskega parlamenta in Sveta (5) ter bi bil namen take omejitve navedenega pristojnega organa države članice ogrožen, če Cedefop ne bi uporabil enakovredne omejitve glede istih osebnih podatkov;

                           (c)

                           če bi uresničevanje teh pravic ogrozilo sodelovanje Cedefopa s tretjimi državami ali mednarodnimi organizacijami pri izvajanju njegovih nalog.

                     Pred uporabo omejitev v okoliščinah iz točk (a) in (b) prvega pododstavka se Cedefop posvetuje z ustrezno institucijo, organom, uradom ali agencijo Unije ali pristojnim organom države članice, razen če jasno ugotovi, da je uporaba omejitve določena z enim od aktov iz navedenih točk.

               3.   Cedefop v obvestila o varstvu podatkov ali evidence v smislu člena 31 Uredbe (EU) 2018/1725, ki so objavljeni na njegovem spletnem mestu in intranetu ter s katerimi posameznike, na katere se nanašajo osebni podatki, obvesti o njihovih pravicah v okviru določenega postopka, vključi informacije v zvezi z morebitno omejitvijo teh pravic. V informacijah se navedejo pravice, ki se lahko omejijo, razlogi in morebitno trajanje.
               Kadar je sorazmerno, Cedefop brez poseganja v določbe člena 5(2) o pravicah v zvezi s sedanjimi ali prihodnjimi omejitvami brez nepotrebnega odlašanja in v pisni obliki posamično obvesti tudi posameznike, na katere se nanašajo osebni podatki, ki se v specifičnem postopku obdelave obravnavajo kot osebe, ki jih ta postopek zadeva.

               4.   Vse omejitve morajo biti potrebne in sorazmerne, pri čemer se upoštevajo tveganja za pravice in svoboščine posameznikov, na katere se nanašajo osebni podatki, ter bistvo temeljnih pravic in svoboščin v demokratični družbi.

               5.   Če se prouči uporaba omejitve, se na podlagi teh predpisov opravi preskus potrebnosti in sorazmernosti. Dokumentira se z notranjo oceno za namene odgovornosti za vsak primer posebej.

               6.   Omejitve se odpravijo takoj, ko okoliščine, ki jih upravičujejo, ne veljajo več.

            Člen 4
            Pregled, ki ga izvede pooblaščena oseba za varstvo podatkov

               1.   Pooblaščena oseba Cedefopa za varstvo podatkov je brez nepotrebnega odlašanja obveščena vsakič, kadar upravljavec namerava omejiti uporabo pravic posameznikov, na katere se nanašajo osebni podatki, ali omejitev podaljša v skladu s tem sklepom. Upravljavec pooblaščeni osebi za varstvo podatkov zagotovi dostop do evidence, ki vsebuje oceno potrebnosti in sorazmernosti omejitve, ter v evidenci navede datum, ko je pooblaščeno osebo za varstvo podatkov o tem obvestil. Pooblaščena oseba za varstvo podatkov je vključena med celotnim postopkom, dokler se omejitev ne odpravi.

               2.   Pooblaščena oseba za varstvo podatkov lahko od upravljavca pisno zahteva pregled uporabe omejitev. Upravljavec pooblaščeno osebo za varstvo podatkov pisno obvesti o rezultatu zahtevanega pregleda.

               3.   Upravljavec pooblaščeno osebo za varstvo podatkov obvesti, ko se omejitev odpravi.

            Člen 5
            Omejitev pravice do obveščenosti posameznika, na katerega se nanašajo osebni podatki

               1.   V ustrezno utemeljenih primerih in pod pogoji, določenimi v tem sklepu, lahko upravljavec omeji pravico do obveščenosti posameznika, na katerega se nanašajo osebni podatki, v okviru naslednjih postopkov obdelave:

                           (a)

                           izvedba upravnih preiskav in disciplinskih postopkov;

                           (b)

                           predhodne dejavnosti, povezane s primeri morebitnih nepravilnosti, ki se prijavijo uradu OLAF;

                           (c)

                           postopki za prijavljanje nepravilnosti;

                           (d)

                           (uradni in neuradni) postopki za primere nadlegovanja;

                           (e)

                           obdelava notranjih in zunanjih pritožb;

                           (f)

                           notranje revizije;

                           (g)

                           preiskave, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725;

                           (h)

                           preiskave v zvezi z (informacijskotehnološko) varnostjo, ki se izvajajo notranje ali s sodelovanjem zunanjih strani (npr. CERT-EU).

               2.   Če Cedefop v celoti ali delno omeji pravico do obveščenosti posameznikov, na katere se nanašajo osebni podatki, iz členov 14 do 16 Uredbe (EU) 2018/1725, navede razloge za omejitev in pravno podlago v skladu s členom 3 tega sklepa, vključno z oceno potrebnosti in sorazmernosti omejitve.
               Evidenca in po potrebi dokumenti, ki vsebujejo temeljna dejstva in pravne
               elemente, se registrirajo. Na zahtevo se dajo na voljo Evropskemu nadzorniku za varstvo podatkov.

               3.   Omejitev iz odstavka 2 se uporablja, dokler obstajajo razlogi, ki jo upravičujejo.
               Kadar razlogi za omejitev ne obstajajo več, Cedefop posamezniku, na katerega se nanašajo osebni podatki, zagotovi informacije o glavnih razlogih, na katerih temelji uporaba omejitve. Hkrati obvesti posameznika, na katerega se nanašajo osebni podatki, o pravici do vložitve pritožbe pri Evropskem nadzorniku za varstvo podatkov kadar koli ali do uveljavljanja pravnega sredstva pri Sodišču Evropske unije (v nadaljnjem besedilu: Sodišče).
               Cedefop pregleda uporabo omejitve vsakih šest mesecev od njenega sprejetja in ob zaključku zadevne poizvedbe, postopka ali preiskave. Upravljavec podatkov nato vsakih šest mesecev oceni potrebo po ohranitvi omejitve. Preskus potrebnosti in sorazmernosti iz člena 3(5) se opravi v okviru posameznega rednega pregleda po oceni, ali dejanski in pravni razlogi za omejitev še veljajo.

            Člen 6
            Omejitev pravice posameznika, na katerega se nanašajo osebni podatki, do dostopa

               1.   V ustrezno utemeljenih primerih in pod pogoji, določenimi v tem sklepu, lahko upravljavec posamezniku, na katerega se nanašajo osebni podatki, omeji pravico do dostopa v okviru naslednjih postopkov obdelave, kadar je to potrebno in sorazmerno:

                           (a)

                           izvedba upravnih preiskav in disciplinskih postopkov;

                           (b)

                           predhodne dejavnosti, povezane s primeri morebitnih nepravilnosti, ki se prijavijo uradu OLAF;

                           (c)

                           postopki za prijavljanje nepravilnosti;

                           (d)

                           (uradni in neuradni) postopki za primere nadlegovanja;

                           (e)

                           obdelava notranjih in zunanjih pritožb;

                           (f)

                           notranje revizije;

                           (g)

                           preiskave, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725;

                           (h)

                           preiskave v zvezi z (informacijskotehnološko) varnostjo, ki se izvajajo notranje ali s sodelovanjem zunanjih strani (npr. CERT-EU);

                           (i)

                           obravnavanje zahtev uslužbencev za dostop do svojih zdravstvenih kartotek.

                     Če posamezniki, na katere se nanašajo osebni podatki, zahtevajo dostop do svojih osebnih podatkov, ki se obdelujejo v okviru enega ali več posameznih primerov ali posameznega dejanja obdelave, Cedefop v skladu s členom 17 Uredbe (EU) 2018/1725 svojo oceno zahteve omeji le na take osebne podatke.

               2.   Če Cedefop v celoti ali delno omeji pravico do dostopa iz člena 17 Uredbe (EU) 2018/1725, sprejme naslednje ukrepe:

                           (a)

                           posameznika, na katerega se nanašajo osebni podatki, v svojem odgovoru na zahtevo obvesti o uporabljeni omejitvi in glavnih razlogih zanjo ter možnosti vložitve pritožbe pri Evropskem nadzorniku za varstvo podatkov ali uveljavljanja pravnega sredstva pri Sodišču;

                           (b)

                           v notranji oceni navede razloge za omejitev, vključno z oceno potrebnosti in sorazmernosti omejitve ter njenega trajanja.

                     Omejitve, uvedene glede pravice dostopa uslužbencev do svojih zdravstvenih kartotek, zadevajo le zahteve za neposreden dostop uslužbencev do zdravstvenih podatkov psihološke ali psihiatrične narave, kadar ocena za vsak primer posebej pokaže, da je zaradi varstva posameznika, na katerega se nanašajo osebni podatki, potreben posreden dostop. Dostop do takih podatkov se zagotovi s posredovanjem zdravnika, ki ga imenuje zadevni posameznik, na katerega se nanašajo osebni podatki. Zdravniku, ki ga izbere posameznik, na katerega se nanašajo osebni podatki, se zagotovi dostop do vseh informacij in podeli diskrecijska pravica, da odloči, kako naj se posamezniku, na katerega se nanašajo osebni podatki, zagotovi dostop in kakšen dostop naj se mu zagotovi.
               Zagotavljanje informacij iz točke (a) se lahko preloži, opusti ali zavrne, če bi se s tem izničil učinek omejitve, naložene v skladu s členom 25(8) Uredbe (EU) 2018/1725.
               Cedefop pregleda uporabo omejitve vsakih šest mesecev od njenega sprejetja in ob zaključku zadevne poizvedbe, postopka ali preiskave. Upravljavec podatkov nato vsakih šest mesecev oceni potrebo po ohranitvi omejitve. Preskus potrebnosti in sorazmernosti iz člena 3(5) se opravi v okviru posameznega rednega pregleda po oceni, ali dejanski in pravni razlogi za omejitev še veljajo.

               3.   Evidenca in po potrebi dokumenti, ki vsebujejo temeljna dejstva in pravne elemente, se vpišejo v register. Na zahtevo se dajo na voljo Evropskemu nadzorniku za varstvo podatkov.

            Člen 7
            Omejitev pravic posameznika, na katerega se nanašajo osebni podatki, do popravka, izbrisa in omejitve obdelave

               1.   V ustrezno utemeljenih primerih in pod pogoji, določenimi v tem sklepu, lahko upravljavec posamezniku, na katerega se nanašajo osebni podatki, omeji pravice do popravka, izbrisa in omejitve obdelave v okviru naslednjih postopkov obdelave, kadar je to potrebno in ustrezno:

                           (a)

                           izvedba upravnih preiskav in disciplinskih postopkov;

                           (b)

                           predhodne dejavnosti, povezane s primeri morebitnih nepravilnosti, ki se prijavijo uradu OLAF;

                           (c)

                           postopki za prijavljanje nepravilnosti;

                           (d)

                           (uradni in neuradni) postopki za primere nadlegovanja;

                           (e)

                           obdelava notranjih in zunanjih pritožb;

                           (f)

                           notranje revizije;

                           (g)

                           preiskave, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725;

                           (h)

                           preiskave v zvezi z (informacijskotehnološko) varnostjo, ki se izvajajo notranje ali s sodelovanjem zunanjih strani (npr. CERT-EU).

               2.   Če Cedefop v celoti ali delno omeji uporabo pravic posameznika, na katerega se nanašajo osebni podatki, do popravka, izbrisa in omejitve obdelave iz člena 18, člena 19(1) oziroma člena 20(1) Uredbe (EU) 2018/1725, sprejme ukrepe iz člena 6(2) tega sklepa in registrira evidenco v skladu s členom 6(3) tega sklepa.

            Člen 8
            Omejitev pravic posameznika, na katerega se nanašajo osebni podatki, do obveščanja o kršitvi varnosti osebnih podatkov in do zaupnosti elektronskih sporočil

               1.   V ustrezno utemeljenih primerih in pod pogoji, določenimi v tem sklepu, lahko upravljavec omeji pravico posameznika, na katerega se nanašajo osebni podatki, do obveščanja o kršitvi varnosti osebnih podatkov v okviru naslednjih postopkov obdelave, kadar je to potrebno in ustrezno:

                           (a)

                           izvedba upravnih preiskav in disciplinskih postopkov;

                           (b)

                           predhodne dejavnosti, povezane s primeri morebitnih nepravilnosti, ki se prijavijo uradu OLAF;

                           (c)

                           postopki za prijavljanje nepravilnosti;

                           (d)

                           notranje revizije;

                           (e)

                           preiskave, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725;

                           (f)

                           preiskave v zvezi z (informacijskotehnološko) varnostjo, ki se izvajajo notranje ali s sodelovanjem zunanjih strani (npr. CERT-EU).

               2.   V ustrezno utemeljenih primerih in pod pogoji, določenimi v tem sklepu, lahko upravljavec omeji pravico do zaupnosti elektronskih sporočil v okviru naslednjih postopkov obdelave, kadar je to potrebno in ustrezno:

                           (a)

                           izvedba upravnih preiskav in disciplinskih postopkov;

                           (b)

                           predhodne dejavnosti, povezane s primeri morebitnih nepravilnosti, ki se prijavijo uradu OLAF;

                           (c)

                           postopki za prijavljanje nepravilnosti;

                           (d)

                           uradni postopki za primere nadlegovanja;

                           (e)

                           obdelava notranjih in zunanjih pritožb;

                           (f)

                           preiskave v zvezi z (informacijskotehnološko) varnostjo, ki se izvajajo notranje ali s sodelovanjem zunanjih strani (npr. CERT-EU).

               3.   Če Cedefop omeji pravico posameznika, na katerega se nanašajo osebni podatki, do obveščanja o kršitvi varnosti osebnih podatkov ali do zaupnosti elektronskih sporočil iz člena 35 oziroma 36 Uredbe (EU) 2018/1725, v skladu s členom 5(2) tega sklepa evidentira in registrira razloge za omejitev. Uporablja se tudi člen 5(3) tega sklepa.

            Člen 9
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            6. maja 2020

                  Za upravni odbor

               Barbara DORN

                  Predsednica upravnega odbora

            (1)  UL L 295, 21.11.2018, str. 39.

            (2)  UL L 30, 31.1.2019, str. 90.

            (3)  https://edps.europa.eu/sites/edp/files/publication/18-12-20_guidance_on_article_25_en.pdf.

            (4)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

            (5)  Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).


title: Sklep Sveta (EU) 2020/1831 z dne 30. novembra 2020 o stališču, ki se v imenu Evropske unije sprejme v Skupnem svetu, ustanovljenem na podlagi Sporazuma o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani, v zvezi s prilagoditvijo nekaterih referenčnih količin iz Priloge IV k navedenemu sporazumu

text:
                  4.12.2020

                  SL

                  Uradni list Evropske unije

                  L 409/36

         SKLEP SVETA (EU) 2020/1831
         z dne 30. novembra 2020
         o stališču, ki se v imenu Evropske unije sprejme v Skupnem svetu, ustanovljenem na podlagi Sporazuma o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani, v zvezi s prilagoditvijo nekaterih referenčnih količin iz Priloge IV k navedenemu sporazumu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o gospodarskem partnerstvu med Evropsko unijo in njenimi državami članicami na eni strani ter SADC, ki izvajajo SGP, na drugi strani (1) (v nadaljnjem besedilu: Sporazum) so Unija in njene države članice podpisale 10. junija 2016.

                     (2)

                     Do začetka njegove veljavnosti se od 10. oktobra 2016 Sporazum začasno uporablja med Unijo in njenimi državami članicami na eni strani ter Republiko Bocvano, Kraljevino Lesoto, Republiko Namibijo, Republiko Južno Afriko in nekdanjo Kraljevino Svazi zdaj Kraljevino Esvatini, na drugi strani, od 4. februarja 2018 pa med Unijo in njenimi državami članicami na eni strani ter Republiko Mozambik na drugi strani.

                     (3)

                     Na podlagi člena 102(1) Sporazuma ima Skupni svet držav SADC, ki izvajajo SGP, in EU (v nadaljnjem besedilu: Skupni svet) pooblastilo, da sprejema odločitve v zvezi z vsemi vprašanji, ki jih zajema Sporazum..

                     (4)

                     Člen 35 Sporazuma določa možnost, da lahko Južnoafriška carinska unija (SACU) uporabi zaščitni ukrep v obliki uvozne dajatve, če v katerem koli dvanajstmesečnem obdobju v SACU uvožena količina katerega koli kmetijskega proizvoda iz Priloge IV k Sporazumu s poreklom iz Unije presega referenčno količino za proizvod iz navedene priloge.

                     (5)

                     V opombi 1 v Prilogi IV k Sporazumu je določena sorazmerna prilagoditev določenih referenčnih količin za tarifne postavke, označene z zvezdico, če je datum začetka veljavnosti Sporazuma po letu 2015.

                     (6)

                     Primerno je določiti stališče, ki se v imenu Unije zastopa v Skupnem svetu, saj bo odločitev Skupnega sveta o prilagoditvi nekaterih referenčnih količin iz Priloge IV k Sporazumu zavezujoča za Unijo –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Skupnem svetu držav SADC, ki izvajajo SGP, in EU (v nadaljnjem besedilu: Skupni svet), ustanovljenem na podlagi Sporazuma o gospodarskem partnerstvu med Evropsko unijo in njenimi državami članicami na eni strani ter državami SADC, ki izvajajo SGP, na drugi strani (v nadaljnjem besedilu: Sporazum), v zvezi s prilagoditvijo nekaterih referenčnih količin proizvodov, navedenih v Prilogi IV k Sporazumu in označenih z zvezdico, za namene člena 35 Sporazuma, temelji na osnutku sklepa Skupnega sveta (2).

            Člen 2
            Ta sklep začne veljati na dan sprejetja.

            V Bruslju, 30. novembra 2020

                  Za Svet

                  Predsednik

               M. ROTH

            (1)  UL L 250, 16.9.2016, str. 3.

            (2)  Glejte dokument ST 12376/20 na http://register.consilium.europa.eu.


title: Sklep Sveta (EU) 2020/1832 z dne 23. novembra 2020 o sklenitvi Sporazuma med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti

text:
                  4.12.2020

                  SL

                  Uradni list Evropske unije

                  LI 408/1

         SKLEP SVETA (EU) 2020/1832
         z dne 23. novembra 2020
         o sklenitvi Sporazuma med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti prvega pododstavka člena 207(4) v povezavi s točko (a)(v) drugega pododstavka člena 218(6) in člena 218(7) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2020/1111 (2) je bil Sporazum med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti (v nadaljnjem besedilu: Sporazum) podpisan 14. septembra 2020, s pridržkom njegove poznejše sklenitve.

                     (2)

                     Namen Sporazuma je doseči najvišjo možno raven zaščite geografskih označb in zagotoviti instrumente za preprečevanje goljufivega ravnanja in zlorabe geografskih označb.

                     (3)

                     Za spremembe prilog k Sporazumu je odgovoren skupni odbor, ustanovljen na podlagi člena 10 Sporazuma.

                     (4)

                     Primerno je, da Svet v skladu s členom 218(7) Pogodbe pooblasti Komisijo, da v imenu Unije v skupnem odboru odobri spremembe prilog I in III do VI k Sporazumu.

                     (5)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti se odobri v imenu Unije (3).

            Člen 2

               1.   Za namene sprememb sklicevanj na pravo, ki se uporablja v pogodbenicah, je Komisija pooblaščena, da v imenu Unije odobri spremembe Priloge I k Sporazumu.

               2.   Za namene člena 3 Sporazuma je Komisija pooblaščena, da v imenu Unije odobri spremembe prilog III in IV k Sporazumu ter ustrezne spremembe prilog V in VI k Sporazumu. Kadar zainteresirane strani po nasprotovanju v zvezi z geografsko označbo ne morejo doseči soglasja, Komisija sprejme stališče v skladu s postopkom iz člena 57(2) Uredbe (EU) št. 1151/2012 Evropskega parlamenta in Sveta (4).

            Člen 3
            Predsednik Sveta v imenu Unije poda uradno obvestilo iz člena 14(1) Sporazuma (5).

            Člen 4
            Ta sklep začne veljati na dan sprejetja.

            V Bruslju, 23. novembra 2020

                  Za Svet

                  Predsednik

               M. ROTH

            (1)  Odobritev z dne 11. novembra 2020 (še ni objavljena v Uradnem listu).

            (2)  Sklep Sveta (EU) 2020/1111 z dne 20. julija 2020 o podpisu, v imenu Unije, Sporazuma med Evropsko unijo in Vlado Ljudske republike Kitajske o sodelovanju na področju geografskih označb in njihovi zaščiti (UL L 244, 29.7.2020, str. 8).

            (3)  Glej stran 3 tega Uradnega lista.

            (4)  Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (UL L 343, 14.12.2012, str. 1).

            (5)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Sveta (SZVP) 2020/1990 z dne 3. decembra 2020 o spremembi Sklepa 2010/452/SZVP o nadzorni misiji Evropske unije v Gruziji, EUMM Georgia

text:
                  7.12.2020

                  SL

                  Uradni list Evropske unije

                  L 411/1

         SKLEP SVETA (SZVP) 2020/1990
         z dne 3. decembra 2020
         o spremembi Sklepa 2010/452/SZVP o nadzorni misiji Evropske unije v Gruziji, EUMM Georgia
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 12. avgusta 2010 sprejel Sklep 2010/452/SZVP (1), s katerim je bila podaljšana nadzorna misija Evropske unije v Gruziji (EUMM Georgia), vzpostavljena s Skupnim ukrepom Sveta 2008/736/SZVP (2).

                     (2)

                     Svet je 3. decembra 2018 sprejel Sklep (SZVP) 2018/1884 (3), s katerim je mandat misije EUMM Georgia podaljšal do 14. decembra 2020.

                     (3)

                     Politični in varnostni odbor je po strateškem pregledu misije priporočil, da se mandat misije EUMM Georgia podaljša do 14. decembra 2022.

                     (4)

                     Sklep 2010/452/SZVP bi bilo zato treba ustrezno spremeniti.

                     (5)

                     Misija se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

               SPREJEL NASLEDNJI SKLEP:

            Člen 1
            Sklep 2010/452/SZVP se spremeni:

                        (1)

                        v členu 14(1) se doda naslednji pododstavek:
                        „Referenčni finančni znesek za kritje odhodkov, povezanih z misijo, med 15. decembrom 2020 in 14. decembrom 2022 je 44 823 402,79 EUR.“;

                        (2)

                        v členu 18 se drugi odstavek nadomesti z naslednjim:
                        „Veljati preneha 14. decembra 2022.“

            Člen 2
            Ta sklep začne veljati na dan sprejetja.
            Uporablja se od 15. decembra 2020.

            V Bruslju, 3. decembra 2020

                  Za Svet

                  Predsednik

               M. ROTH

            (1)  Sklep Sveta 2010/452/SZVP z dne 12. avgusta 2010 o nadzorni misiji Evropske unije v Gruziji, EUMM Georgia (UL L 213, 13.8.2010, str. 43).

            (2)  Skupni ukrep Sveta 2008/736/SZVP z dne 15. septembra 2008 o nadzorni misiji Evropske unije v Gruziji, EUMM Georgia (UL L 248, 17.9.2008, str. 26).

            (3)  Sklep Sveta (SZVP) 2018/1884 z dne 3. decembra 2018 o podaljšanju in spremembi Sklepa 2010/452/SZVP o nadzorni misiji Evropske unije v Gruziji, EUMM Georgia (UL L 308, 4.12.2018, str. 41).